ચોથો પોઈન્ટ પરિશ્રમ છે. ડિલિજન્સ પણ ધ્યાનમાં રાખવા જેવો મુદ્દો છે. કઠોર પરિશ્રમનો કોઈ જ વિકલ્પ નથી, એમ કહેવાય છે. આપણી માતૃભૂમિ પાસેથી આપણને પરિશ્રમનો પાઠ શીખવા મળે છે. આપણી જન્મભૂમિ, આપણે જ્યાં પગ મૂકીએ છીએ એ ધરતી અને ધરતીની માટીની સુગંધ આપણા પૂર્વજોના પરસેવાની ખરી સુગંધ ગણાય છે. પૂર્વજોના પરિશ્રમનાં ફળ આજે આપણે ચાખી રહ્યાં છીએ ત્યારે આ પરિશ્રમમાં પણ ઉત્તરોત્તર વધારો થવો જ જોઈએ. માટી એટલે પૂર્વજોના પરસેવાનો પ્રસાદ અને પરિશ્રમ એટલે જીવનનું અમૃત. પરસેવા અને પરિશ્રમમાં પ્રામાણિકતાની સુવાસ પણ ભળી જતી હોય છે. એમાં તાજગી અને તંદુરસ્તી પણ આવી જતી હોય છે. પરિશ્રમનો મહિમા અને પરિશ્રમની પૂજા આપણું અનિવાર્ય અંગ બની રહે એ જરુરી છે. પરિશ્રમના પાયા ઉપર જ સફળતાની ઈમારત બંધાતી હોય છે.